আগামী বিধানসভা নির্বাচনের আগে শাসক তৃণমূলকে চাপে রাখতে নির্বাচন কমিশনে দরবার শুরু করল বিরোধীরা। মঙ্গলবার নয়াদিল্লিতে নির্বাচন কমিশনের দফতরে গিয়ে পশ্চিমবঙ্গে ‘বিহার মডেলে’ ভোট করানোর দাবি জানিয়েছেন প্রদেশ কংগ্রেস সভাপতি অধীর চৌধুরী। এদিনই কলকাতায় রাজ্য নির্বাচন কমিশনের দফতরে গিয়ে দলীয় কর্মীদের উপর শাসকদলের হামলার ঘটনা সম্পর্কে তথ্য দিয়েছেন রবীন দেব-সহ সিপিএম নেতারা।
আজ, বুধবার রাজ্যে আসার কথা মুখ্য নির্বাচন কমিশনার সৈয়দ নাসিম আহমেদ জাইদি-সহ অন্য দুই নির্বাচন কমিশনারের। তাঁদের সামনে শাসকদলের বিরুদ্ধে সরব হওয়ার প্রস্তুতি নিতে শুরু করেছে বিরোধীরা।
বিরোধীদের অভিযোগ, তৃণমূল আমলে নির্বাচন ‘প্রহসনে’ পরিণত হয়েছে। নির্ধারিত সময়ে নির্বাচন হলে আগামী এপ্রিল-মে মাসে বিধানসভার ভোট হওয়ার কথা। তার মাসচারেক আগেই শাসকদলের উপর চাপ বাড়াতে কমিশনে দরবার শুরু করে দিল সিপিএম এবং কংগ্রেস। অধীরের নেতৃত্বাধীন কংগ্রেসের প্রতিনিধি দল কমিশনের দফতরে গিয়ে দাবি জানায়, পশ্চিমবঙ্গেও ‘বিহার-মডেলে’ ভোট করতে হবে। পরে অধীর বলেন, ‘‘বিহারে যেভাবে ভোট হয়েছে, পশ্চিমবঙ্গেও আগামী বিধানসভা নির্বাচনে সেভাবেই ভোট করানোর কথা বলেছি।’’ তাঁর আর্জি, রাজ্য প্রশাসনের উপরও কমিশন যেন কড়া নজর রাখে।
বিগত নির্বাচনগুলিতে শাসকদলের সন্ত্রাসের কারণে বিভিন্ন জায়গায় ভোটপ্রচার করা যায়নি বলে অভিযোগ বামেদের। এদিন রাজ্য নির্বাচন কমিশনের অফিসে গিয়ে রবীনেরা অভিযোগ করেন, বহু এলাকায় তাঁদের কর্মী-সমর্থকেরা আক্রান্ত হচ্ছেন। রবীন জানান, এর পরে কমিশনের ফুলবেঞ্চের কাছেও গোটা বিষয়টি জানানো হবে। তৃণমূল কীভাবে প্রশাসনকে ব্যবহার করেছে, সে সম্পর্কে বিস্তারিত তথ্য কমিশনকে দেওয়া হবে বলে জানিয়েছেন বিজেপি’র রাজ্য সভাপতি রাহুল সিংহ।
মুখ্য নির্বাচন কমিশনার জাইদির সঙ্গে আজ, বুধবার আসছেন অন্য দুই নির্বাচন কমিশনার এ কে জ্যোতি এবং ওমপ্রকাশ রাওয়াত। আগামিকাল, বৃহস্পতিবার রাজনৈতিক দলগুলির সঙ্গে তাঁরা কথা বলবেন বলে জানা গিয়েছে। একইসঙ্গে জেলাশাসক এবং পুলিশ সুপারদের সঙ্গেও বৈঠক করবেন তাঁরা। রাজ্যের মুখ্যসচিব, স্বরাষ্ট্রসচিব ও রাজ্য পুলিশের ডিজি’র সঙ্গেও বৈঠকের কর্মসূচি রয়েছে কমিশনের। মধ্য কলকাতার একটি পাঁচতারা হোটেলে বৈঠকগুলি করার কথা কমিশনের।